Word 'n persoon wat mense graag wil volg - www.bybelkennis.co.za
by Coen Slabber · Published 14/10/2015 · Updated 01/08/2015
It is better to go bruised to heaven than sound to hell. —Richard Sibbes
Soms is daar 'n gebrek aan leiers. Wat kan ons daaraan doen? Michael Korda, die skrywer van Power, skryf: It is the result of a long process, the consequence of our fear of power and authority. Die gevoel is dat mag misbruik is. Daarom moet ons daarsonder klaarkom. Alles moet aan die wil van die mense onderwerp word. 'n Gebrek aan vertroue in leierskap het 'n nadelige effek op die verhouding in groepe.
Ons kry hierdie siening ook in die kerk. Leraars word geleer om as herders op te tree – nie as leiers nie. Die probleem is dat die sukses van geen bediening hoër kan styg as die vlak wat die leier bepaal nie. Leierskap stel die standaard. Hoe hoër die standaard, hoe doeltreffender die leierskap. Uit die Bybel leer ons dat ware leierskap beteken dat ek ander dien. Ons lees ook: As 'n blinde 'n blinde lei, val altwee in die sloot (Matteus15:14).
Waar is al die leiers? Die kompleksiteit van ons tyd belemmer die opkoms van leiers. Miskien het ons te analities geword om beslissend op te tree. Ons spandeer te veel tyd aan die bestudering van ons probleme en te min tyd aan die oplossing daarvan. Daar is ook 'n baie negatiewe siening van gesag. Daar is nie meer 'n lojaliteit teenoor diegene in gesagsposisies nie – almal word wantrou.
Met hierdie as agtergrond gaan ons volgende keer kyk na die ononderhandelbare kenmerke van doeltreffende leiers.